Deputatul PSD Bogdan Toader solicită lămuriri din partea Consiliului Judeţean Prahova
V. Stoica
Din păcate, locuitorii de pe Valea Slănicului trebuie să mai aștepte momentul în care vor avea în case gaze de la "rețeaua inteligentă" introdusă de CJ Prahova! Licitația organizată de Consiliul Județean Prahova pentru conectarea rețelelor locale la sistemul național de gaze naturale a fost anulată, pe motivul încălcării prevederilor legale care afectează procedura de atribuire sau imposibilității încheierii contractului. De altfel, pe acest subiect, deputatul PSD de Prahova Bogdan Toader a publicat pe pagina sa oficială de Facebook un mesaj prin care le cere reprezentanților Consiliului Județean Prahova să explice de ce s-a luat această decizie de anulare, solicitând lămuriri și în cazul altor licitații anulate în aceeași zi – 12 martie 2024 – de către aceeași autoritate contractantă.
"Vești proaste pentru locuitorii de pe Valea Slănicului: s-a anulat licitația pentru conectarea la sistemul național de gaze naturale a "rețelei inteligente" cu care se lăuda Iulian Dumitrescu, președintele suspendat al Consiliului Județean Prahova! Din păcate, am avut, încă o dată, dreptate! Se dovedește că zeci de mii de oameni care locuiesc în comunele Cocorăștii Mislii, Vâlcănești, Cosminele, Dumbrăvești, Vărbilău, Aluniș, Ștefești, Bertea și în orașul Slănic au fost duși cu zăhărelul de actuala conducere a CJ Prahova! Amăgiți cu introducerea rețelei de gaze, prahovenii de pe Valea Slănicului s-au ales, până acum, doar cu conductele din pământ, deși li se promisese că până la final de 2023 vor avea gaze în locuințe. Teama sau probleme de natură legală i-au determinat pe cei de la Consiliul Județean Prahova să anuleze această licitație și alte zeci de licitații care se aflau în derulare?
Le solicit responsabililor din CJ să vină cu răspunsuri clare privind soarta acestor licitații și, în special, a celei pentru conectarea la sistemul național de gaze a unei rețele ineficiente!
"Rețeaua inteligentă" nefuncțională, în cifre: Contract proiectare și execuție: 147 milioane de lei fără TVA; Contract consultanță: 2,3 milioane de lei fără TVA", este mesajul transmis de Bogdan Toader, parlamentar social-democrat de Prahova, fost președinte al Consiliului Județean, în legătură cu subiectul atât de fierbinte al gazelor de pe Valea Slănicului.